*Népi betlehemes játék*

**A betlehemi úton**

*Kérdező:*

Hová, hová fényes csillag?

*Csillag:*

Megyek napkeletre,

Istállóban kicsiny gyermek,

Megállok felette.

*Kérdező:*

Hová sietsz fehér felhő?

*Felhő:*

Betlehembe szállok,

Nagy ünnep lesz az éjszaka,

Angyalszóra várok.

*Kérdező:*

Hová suhansz, röpke szellő?

*Szellő:*

Megyek a mezőre,

Illatontó virágoknak

Leszek keltetője.

*Kérdező:*

Hová szállasz, te szép angyal?

*Angyal:*

Zöld álmodó rétre,

Ébresztem a pásztorokat,

Aztán a nagy égbe,

Milljó angyal zengje a dalt:

Hozsánna, hozsánna,

Megszületett Betlehemben

Az Élet Királya.

*Kérdező:*

Hová mentek énekelve,

Jámbor pásztornépek?

*Pásztorok:*

Angyal küldött Betlehembe,

Betelt az ígéret,

Megszületett a Régenvárt,

a Világ Megváltója...

Szegény szívünk nagy háláját

Őnéki lerója.

*Kérdező:*

Hová mentek hosszú úton

Ti, három királyok?

*Három királyok:*

Izraelbe a Gyermekhez,

Olyan régen várjuk.

Viszünk Neki tömjént, mirhát,

Aranyat is bőven...

Akit ígért a nagy Isten,

Eljött az időben.

*Együtt:*

Őt dicsérje csillag, felhő,

Angyal, pásztor, gyermek…

Megszületett az Úr Jézus,

Hozsánna Istennek!